แบงก์โน๊ตส์
ขาลง
19 ม.ค. 2555

ขาลง
โดย..ทีมข่าวการเงิน
จากที่เคยเป็นบริษัทบัตรเครดิตที่ฟู่ฟ่าที่สุด และใครถือจะภาคภูมิใจว่าเป็นคนรุ่นใหม่
แต่เพียงไม่กี่ปี วันนี้บริษัท บัตรกรุงไทย ดูเงียบๆ เรียบๆ ไม่สร้างความฮือฮาให้กับตลาดได้มากเหมือนเมื่อก่อน 
ล่าสุด เคทีซี ก็ปรับลดสิทธิประโยชน์ของลูกค้าที่ถือบัตรเครดิตลงมา โดยเฉพาะบัตรเครดิตไทเทเนียมที่ออกร่วมกับบัตรเครดิตรอยัล ออร์คิด พลัส จากที่เคยให้คะแนนสะสมฟอร์เอฟเวอร์ รีวอร์ดส 20 บาทต่อ 1 คะแนน และแลกคะแนนเป็นไมล์ได้ 1 ต่อ 1 ก็เปลี่ยนเป็น 25 บาทต่อ 1 คะแนน และแลกไมล์ 2 แต้มเป็น 1 ไมล์ 
การเปลี่ยนแปลงนี้ จะไม่มีผลย้อนหลังกับผู้ที่มีคะแนนสะสมก่อนวันที่ 31 ม.ค.นี้ และจะเพิ่มคะแนนให้เป็น 2 เท่า เพื่อให้แลกไมล์สะสมได้เท่าเดิม
ขาลงของเคทีซีมาจากนโยบายหั่นแหลกงบใช้จ่ายของธนาคารกรุงไทย ซึ่งเป็นบริษัทแม่ของเคทีซี ที่เห็นว่าผู้บริหารใช้จ่ายงบสูงเกินไป โดยเฉพาะเงินเดือนของพนักงานที่สูงปรี๊ดและจะสูงตลอดไป เนื่องจากค่าใช้จ่ายส่วนนี้มีแต่เพิ่มไม่มีลด ต้องพิสูจน์ฝีมือ ระเฑียร ศรีมงคล ซีอีโอคนใหม่ ว่า จะดันเคทีซีกลับมาเป็นขาขึ้นได้อีกหรือเปล่า